CELEX: 
Language: hu
Date: 2017-12-18 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 2014/25/EU európai parlamenti és tanácsi irányelvnek a szerződés-odaítélési eljárásokra irányadó értékhatárok tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A vízügyi, energiaipari, közlekedési és postai szolgáltatási ágazatban működő ajánlatkérők beszerzéseiről és a 2004/17/EK irányelv hatályon kívül helyezéséről szóló, 2014. február 26-i 2014/25/EU európai parlamenti és tanácsi irányelv 17. cikke felhatalmazza a Bizottságot, hogy az EUMSZ 290. cikkének megfelelően felhatalmazáson alapuló jogi aktusokat fogadjon el az értékhatárok módosítása céljából. Az említett cikk arról is rendelkezik, hogy idő hiányában az irányelv 104. cikkében meghatározott sürgősségi eljárás alkalmazandó.
            
            
               A 2014/25/EU irányelv 17. cikkének (1) bekezdése szerint az értékhatárok kiszámítása az eurónak a január 1-jétől hatályos felülvizsgálatot megelőző augusztus 31-én véget érő 24 hónapos időszakra számított, különleges lehívási jogban (SDR) kifejezett átlagos napi értéke alapján történik. Következésképp az értékhatárok kiszámítását – megfelelő adatok hiányában – szeptember 1-je előtt nem lehet megkezdeni. Az említett irányelv 17. cikkének (3) bekezdése továbbá úgy rendelkezik, hogy a felülvizsgált értékhatárokat (EUR-ban) és azoknak az Európai Unió nemzeti pénznemeiben kifejezett értékét a Bizottságnak november elején közzé kell tennie az Európai Unió Hivatalos Lapjában.
            
            
               A fentiekre és az említett határidő betartására való tekintettel a Bizottság e rendelet elfogadása céljából a sürgősségi eljáráshoz folyamodik.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E rendelettel és az azt kísérő közleménnyel kapcsolatban kikérték a közbeszerzéssel foglalkozó szakértői csoport véleményét.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A közbeszerzési irányelvekben szereplő értékhatárok kiszámítása tisztán matematikai művelet, az értékhatárok felülvizsgálata tehát merőben technikai jellegű. A műveletet a Kereskedelmi Világszervezet közbeszerzésről szóló megállapodásának rendelkezései szerint kétévente el kell végezni. A kiigazítások célja az aláíró államok közötti azon árfolyam-ingadozások kiegyenlítése, amelyek hatással lehetnek arra, hogy ezen országok közbeszerzési piacai milyen mértékben nyitottak a többi aláíró államban tevékenykedő vállalatokkal való versenyre.
            
            
               A közbeszerzésről szóló megállapodásnak részét képezi egy olyan mechanizmus, amellyel a különleges lehívási jogként (SDR) megállapított értékhatároknak a szerződő felek nemzeti pénznemeiben kifejezett egyenértékeit kétévente újraszámítják. Ez a mechanizmus a 2014/25/EU irányelv 17. cikke révén bír joghatással. A koherencia érdekében a 2014/25/EU irányelvben szereplő azon értékhatárokat is célszerű módosítani, amelyek nem tartoznak a megállapodás hatálya alá.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.12.18.)
            
            
               a 2014/25/EU európai parlamenti és tanácsi irányelvnek a szerződés-odaítélési eljárásokra irányadó értékhatárok tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a vízügyi, energiaipari, közlekedési és postai szolgáltatási ágazatban működő ajánlatkérők beszerzéseiről és a 2004/17/EK irányelv hatályon kívül helyezéséről szóló, 2014. február 26-i 2014/25/EU európai parlamenti és tanácsi irányelvre
                  1
                és különösen annak 17. cikke (4) bekezdésének második albekezdésére,
            
            
               mivel:
            
            
               (1)A 2014/115/EU határozattal
                  2
                a Tanács jóváhagyta a Kereskedelmi Világszervezet keretében megkötött, a közbeszerzésről szóló megállapodás (a továbbiakban: megállapodás)
                  3
                módosításáról szóló jegyzőkönyvet. A megállapodás olyan plurilaterális eszköz, melynek célja a szerződő felek közbeszerzési piacainak egymás előtti megnyitása. Minden olyan közbeszerzési szerződésre vonatkozik, amelynek értéke eléri vagy meghaladja a megállapodásban meghatározott, különleges lehívási jogként kifejezett összegeket (a továbbiakban: értékhatárok).
            
         
         
            
               (2)A 2014/25/EU irányelv célja többek között, hogy lehetővé tegye az irányelvet alkalmazó közszolgáltató ajánlatkérők számára, hogy egyidejűleg a megállapodásban meghatározott kötelezettségeiknek is eleget tudjanak tenni. E cél eléréséhez módosítani kell az említett irányelvben az azokra a közbeszerzési szerződésekre vonatkozóan megállapított értékhatárokat, amelyek egyúttal a megállapodás hatálya alá is tartoznak, így biztosítva, hogy azok megfeleljenek a megállapodásban meghatározott értékhatárok euróban kifejezett, a legközelebbi ezresre lekerekített egyenértékének.
            
            
               (3)A koherencia érdekében a 2014/25/EU irányelvben megállapított azon értékhatárokat is célszerű módosítani, amelyek nem tartoznak a megállapodás hatálya alá.
            
            
               (4)A 2014/25/EU irányelvet ezért ennek megfelelően módosítani kell, 
            
            
               ELFOGADTA EZT A RENDELETET:
            
            
               1. cikk
            
            
               A 2014/25/EU irányelv 15. cikke a következőképpen módosul:
            
            
            
               1.az a) pontban a „418 000 EUR” összeg helyébe „443 000 EUR” lép;
            
            
               2.a b) pontban az „5 225 000 EUR” összeg helyébe „5 548 000 EUR” lép.
            
            
            
               2. cikk
            
            
               Ez a rendelet 2018. január 1-jén lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2017.12.18.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 94., 2014.3.28., 243. o.
               
               
                  
                     (2)
                  
                        A Tanács 2014/115/EU határozata (2013. december 2.) a Kormányzati Beszerzési Megállapodás módosításáról szóló jegyzőkönyv megkötéséről (HL L 68., 2014.3.7., 1. o.).
               
               
                  
                     (3)
                  
                        HL L 68., 2014.3.7., 4. o.